เงินบาทเปิด 31.50/52
&nbsp;ซีไอเอ็มบี รายงาน เงินบาทเปิด 31.50/52 อ่อนค่าเล็กน้อย นักลงทุน กังวลเศรษฐกิจ โลกกลับไปถือดอลลาร์
24 ส.ค. 2553

ซีไอเอ็มบี รายงาน เงินบาทเปิด 31.50/52 อ่อนค่าเล็กน้อย นักลงทุน กังวลเศรษฐกิจ โลกกลับไปถือดอลลาร์
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 31.50/52 บาท/ดอลลาร์ อ่อนค่าลงเล็กน้อยจากเย็นวานนี้ที่ปิดตลาดที่ระดับ 31.47/48 บาท/ดอลลาร์
แนวโน้มวันนี้ เงินบาทมีโอกาสปรับตัวอ่อนค่าลงจากเมื่อวานเล็กน้อย จากปัจจัยภายนอก คือ จากที่นักลงทุนเริ่มหันกลับมาถือครองสกุลเงินดอลลาร์ เนื่องจากมีความกังวลต่อเศรษฐกิจโลกว่าอาจจะเติบโตได้ไม่ดีเหมือนที่คาดการณ์ไว้
"วันนี้บาทน่าจะปรับตัวอ่อนค่าลง หลังจากที่เมื่อวานแข็งค่ามากจากที่ GDP บ้านเราออกมาดี ประกอบกับคนเข้าไปถือดอลลาร์ เนื่องจากกังวลเศรษฐกิจโลกที่จะไม่ growth มากเหมือนที่เคยคาดไว้ เลยทำให้คนทิ้งสกุลเงินอื่นๆ แล้วมาถือดอลลาร์ กับเยนไว้ เพราะเยนก็แข็งค่าขึ้น" นักบริหารเงิน กล่าว
ส่วนความเคลื่อนไหวของสกุลเงินหลักต่างประเทศช่วงเปิดตลาดเช้านี้ เงินเยนอยู่ที่ระดับ 85.00/05 เยน/ดอลลาร์ ส่วนเงินยูโรอยู่ที่ระดับ 1.2621/2659 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวแคบๆ อยู่ในกรอบ 31.50-31.60 บาท/ดอลลาร์ และคงไม่อ่อนไปมากกว่าระดับนี้ เพราะยังไม่มีปัจจัยเข้ามาหนุนให้อ่อนค่าลงไปลึก